CELEX: 32011D1219
Language: hu
Date: 2011-11-16 00:00:00
Title: Az Európai Parlament és a Tanács 1219/2011/EU határozata ( 2011. november 16. ) az Európai Újjáépítési és Fejlesztési Bank (EBRD) tőkeemeléséről hozott döntés nyomán kibocsátott további részvényeknek az Európai Unió általi lejegyzéséről

26.11.2011   
            
            
               HU
            
            
               Az Európai Unió Hivatalos Lapja
            
            
               L 313/1
            
         AZ EURÓPAI PARLAMENT ÉS A TANÁCS 1219/2011/EU HATÁROZATA
   (2011. november 16.)
   az Európai Újjáépítési és Fejlesztési Bank (EBRD) tőkeemeléséről hozott döntés nyomán kibocsátott további részvényeknek az Európai Unió általi lejegyzéséről
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 212. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően;
   a rendes jogalkotási eljárás keretében (1),
   mivel:
   
               (1)
            
            
               Az Európai Újjáépítési és Fejlesztési Bank (EBRD) Kormányzótanácsa 2010. május 14–15-én Zágrábban megtartott éves ülésén az EBRD fogadóországaiban a tevékenység ésszerű szinten tartásához középtávon szükséges tőkeellátottság előírt szintjének megőrzése érdekében az Európai Újjáépítési és Fejlesztési Bank létrehozásáról szóló megállapodás (2) 4. cikkének (3) bekezdése alapján a 126. (3) és 128. (4) határozatban az EBRD engedélyezett alaptőkéjének 10 milliárd EUR-val történő megemeléséről döntött.
            
         
               (2)
            
            
               E határozatokat megelőzően az EBRD tőkéjét 20 milliárd EUR-ban rögzítették, amelyből az Európai Unió 60 000 darab, egyenként 10 000 EUR névértékű részvényt jegyzett le.
            
         
               (3)
            
            
               A 126. határozat alapján az EBRD alaptőkéje 100 000 darab befizetett tőkére jutó részvénnyel megemelkedik, amelyből a tagok számára lefelé kerekített egész számú részvény kerül kiállításra a meglévő részesedésük arányában. A befizetett tőkére jutó tőkeemelés a szabad általános tartalék egy részének a tőkébe való bevonásaként kerül befizetésre. E határozatnak tehát nincs közvetlen hatása az Unió költségvetésére. A meglévő részesedésük arányának megfelelő számú befizetett részvényt automatikusan jóváírták az EBRD tagjai számára, a részvényeseknek maguknak semmilyen további eljárási lépést nem kell tenniük. Ennek megfelelően az Unió számára 3 031 darab, egyenként 10 000 EUR névértékű részvényt állítottak ki, amivel az Unió befizetett részvényeinek száma 63 031-re nő.
            
         
               (4)
            
            
               A 128. határozat értelmében a Bank engedélyezett alaptőkéjét 900 000 db, egyenként 10 000 EUR névértékű visszaváltható részvénnyel kell megemelni. A tagok legfeljebb a tőkeemelés hatálybalépését közvetlenül megelőzően általuk birtokolt számú részvény 42,857 %-ának megfelelő, egész számú lehívható részvényt jegyezhetnek, névértéken. Az Unió így 27 013 darab lehívható részvény jegyzésére jogosult 2011. december 31-ig.
            
         
               (5)
            
            
               A 128. határozat értelmében az EBRD alaptőkéjének felhasználását a tőkeforrások negyedik felülvizsgálatának (a továbbiakban: a CRR4) megfelelően a 2011–2015 közti időszakban (a továbbiakban: a CRR4 időszak) nyomon kell követni. Az EBRD Kormányzótanácsa 2015-ben a CRR4 keretében dönthet úgy, hogy 2015-ben megállapítandó meghatározott feltételek alapján a fel nem használt lehívható részvények egy része visszaváltható. A 128. határozat alapján az EBRD Kormányzótanácsa úgy rendelkezett, hogy a lehívható részvények ilyen formában történő visszaváltása automatikus lesz, és az EBRD minden olyan tagja tekintetében alkalmazandó, akik az e határozat alapján engedélyezett lehívható részvényeket lejegyezték. Ebben az esetben a Bizottság tudomásul veszi és végrehajtja az EBRD Kormányzótanácsának döntését.
            
         
               (6)
            
            
               Ez a határozat növeli az EBRD azon képességét, hogy bővítse tevékenységét a fogadóországokban, és ily módon hathatós segítséget nyújtson ezen országok gazdasága számára nehéz gazdasági időkben. Az Unió külső gazdasági kapcsolatai területén meglévő célkitűzéseinek elérése és az EBRD-n belüli relatív szavazati súlyának megőrzése érdekében indokolt, hogy az EU lejegyezze a tőkeemelésből ráeső részt.
            
         
               (7)
            
            
               A lehívható tőke e határozatban előírt emelése hozzájárul az EBRD pénzügyi piacokhoz való hozzáférésének fenntartásához.
            
         
               (8)
            
            
               A Bizottságnak a CRR4 időszak végéig jelentést kell készítenie az Európai Parlamentnek és a Tanácsnak, amelyben értékeli az Unión belül és annak szomszédságában a beruházásokat ösztönző, köztulajdonban lévő európai pénzügyi intézmények jelenlegi rendszerének hatékonyságát. E jelentésnek ajánlásokat kell tartalmaznia az érintett bankok közötti együttműködéssel, valamint tevékenységük optimalizálásával és összehangolásával kapcsolatban, ahogy azt az Európai Parlament az Európai Beruházási Bank és az Európai Újjáépítési és Fejlesztési Bank 2007-es éves jelentéséről szóló 2009. március 25-i állásfoglalásában (5) kérte.
            
         
               (9)
            
            
               Ösztönözni kell, hogy az EBRD az Unión kívüli, közösen támogatott országokban javítsa az egyéb, köztulajdonban lévő európai pénzügyi intézményekkel való együttműködését olyan megállapodások révén, mint például az Európai Bizottság, az Európai Beruházási Alappal együtt fellépő Európai Beruházási Bank és az Európai Újjáépítési és Fejlesztési Bank között létrejött, az Európai Unión kívüli együttműködésről szóló háromoldalú egyetértési megállapodás, amely lehetővé teszi a bankok számára, hogy egymás tevékenységeit kiegészítve és egyéni komparatív előnyeiket kihasználva lépjenek fel.
            
         
               (10)
            
            
               A jegyzett tőke lehívható részével kapcsolatos feltételes kötelezettségvállalás fedezésére az Unió költségvetésében az „Európai Újjáépítési és Fejlesztési Bank – A jegyzett tőke lehívható része” megnevezésű, p. m. bejegyzéssel ellátott 01 03 01 02. számú költségvetési sor szolgál.
            
         
               (11)
            
            
               Az EBRD irányító testületeibe delegált uniós képviselőknek ösztönözniük kell az EBRD-t arra, hogy: nagyon erős tőkepozíciójának megtartása érdekében továbbra is a lehető legnagyobb körültekintéssel járjon el; az uniós külső fellépés szakpolitikák közötti átfogó koherenciájának erősítése érdekében lépjen fel a foglalkoztatást és növekedést célzó Európa 2020 stratégia kulcsfontosságú célkitűzéseinek megfelelő területeken; fejlessze tovább a pénzügyi eszközöket az Unió és az EBRD költségvetése közötti társfinanszírozás alapján, hozzájárulva ezzel az Unió célkitűzéseinek megvalósításához és egyidejűleg figyelembe véve, hogy ezen együttműködést az uniós közpénzek hatékony ellenőrzésének és láthatóbbá tételének kell kísérnie; és weboldalán adjon megfelelő tájékoztatást a kedvezményezettekről, pénzügyi közvetítéssel kapcsolatos műveleteinek hatásáról és a projektek értékeléseiről.
            
         
               (12)
            
            
               Az EBRD Kormányzótanácsában az Európai Uniót képviselő kormányzónak évente jelentést kell tennie az Európai Parlament felé az Unió céljainak előmozdításáról, különös tekintettel az Uniónak az Európai Unióról szóló szerződés (EUSZ) 21. cikkében foglaltak szerinti külső fellépésére, a foglalkoztatást és növekedést célzó Európa 2020 stratégiára, valamint a megújuló energiával kapcsolatos és energiahatékony technológiák átadásának jelentős mértékű növelésére.
            
         
               (13)
            
            
               Az EBRD irányító testületeibe delegált uniós képviselőknek minden tőlük telhetőt meg kell tenniük annak elkerülésére, hogy az EBRD fogadóországokban végzett tevékenységére olyan külföldi, nem együttműködő joghatóság alatt kerüljön sor, amelyet különösen az adók hiánya vagy névleges adók, a külföldi adóhatóságokkal való hatékony információcsere hiánya és a jogalkotási, jogi és igazgatási előírások átláthatóságának hiánya jellemez, vagy amelyet a Gazdasági Együttműködési és Fejlesztési Szervezet vagy a Pénzügyi Akció Munkacsoport nem együttműködő külföldi joghatóságként határoz meg,
            
         ELFOGADTA EZT A HATÁROZATOT:
   1. cikk
   A határozathoz csatolt 128. kormányzótanácsi határozat alapján az Unió 27 013 darab, egyenként 10 000 EUR névértékű további lehívható részvényt jegyez az EBRD-ben.
   2. cikk
   Az Unió tőkejegyzéséről szóló, előírt okiratot az EBRD Kormányzótanácsában az Európai Uniót képviselő kormányzó letétbe helyezi.
   3. cikk
   Az EBRD Kormányzótanácsában az Európai Uniót képviselő kormányzó évente jelentést tesz az Európai Parlamentnek az alaptőke felhasználásáról, az EBRD pénzügyi közvetítőkön keresztül végzett műveletei átláthatóságának biztosítására irányuló intézkedésekről, arról, hogy miként járult hozzá az EBRD az Európai Unió céljainak megvalósításához, a kockázatvállalásról, a magánszektorból történő további tőkebevonás hatékonyságáról, valamint az Európai Beruházási Bank (EBB) és az EBRD közötti, Európai Unión kívüli együttműködésről.
   4. cikk
   Ez a határozat az Európai Unió Hivatalos Lapjában történő kihirdetését követő harmadik napon lép hatályba.
   
      Kelt Strasbourgban, 2011. november 16-án.
      
         
            az Európai Parlament részéről
         
         
            az elnök
         
         J. BUZEK
      
      
         
            a Tanács részéről
         
         
            az elnök
         
         W. SZCZUKA
      
   
   
      (1)  Az Európai Parlament 2011. október 13-i álláspontja (a Hivatalos Lapban még nem tették közzé) és a Tanács 2011. november 8-i határozata.
   
      (2)  HL L 372., 1990.12.31., 4. o.
   
      (3)  Az engedélyezett alaptőke megemeléséről, a befizetett részvények kibocsátásáról és a nettó jövedelem átcsoportosításán keresztül történő befizetéséről szóló 126. határozat.
   
      (4)  Az engedélyezett alaptőke megemeléséről, lehívható részvények kibocsátásáról, jegyzéséről és visszaváltásáról szóló 128. határozat.
   
      (5)  HL C 117. E., 2010.5.6., 147. o.
   
      MELLÉKLET
      
         128. KORMÁNYZÓTANÁCSI HATÁROZAT
         az engedélyezett alaptőke megemeléséről, lehívható részvények kibocsátásáról, jegyzéséről és visszaváltásáról
         A KORMÁNYZÓTANÁCS,
         megkapta az Igazgatótanácstól a tőkeforrások 2011–15-ös időszakot lefedő (a továbbiakban: a CRR4 időszak) negyedik, a Bankot létrehozó megállapodás (a továbbiakban: a megállapodás) 5. cikkének (3) bekezdése alapján elvégzett felülvizsgálatáról készített jelentést;
         megvitatta a jelentést, és az abban foglalt – a stratégiai, továbbá a 2011-re és 2012-re 9 milliárd EUR, a CRR4 időszak további részére 8,5 milliárd EUR üzleti forgalmat előirányozó célkitűzésekre, valamint a tőkekövetelmények elemzésére is kiterjedő – megállapításokat és ajánlásokat teljes mértékben támogatta;
         megállapította azt, hogy kívánatos és helyénvaló az engedélyezett alaptőkének 9 milliárd EUR lehívható részvénnyel való megemelése, és ezen részvények kiállítása mindazon tagok számára, akik meglévő részesedésük arányában jegyezni kívánnak e részvényekből, olyan feltételekkel, amelyek lehetővé teszik a részvények visszaváltását és a visszaváltott részvények törlését;
         egyetértve a jelentés azon észrevételével, hogy – tekintettel a következő öt évre tervezett operatív tevékenység támogatását szolgáló elegendő tőke megőrzésének szükségességére – az időszak bármely évében képződő összes jövedelem többletként kerüljön elszámolásra, kivéve az EBRD részvényesi különleges alap (EBRD Shareholder Special Fund) feltöltésére elkülönített esetleges összegeket; valamint
         élve a megállapodás 24. cikke 1. bekezdése alapján ráruházott hatáskörrel, a szükséges mértékig ideértve azt a hatáskörét is, hogy jogosult eljárni bármely olyan ügyben, amelyet a megállapodás 24. cikkének 2. bekezdése alapján az Igazgatótanácsra ruháztak vagy arra bíztak,
         AZ ALÁBBIAK SZERINT HATÁROZ:
         A Bank engedélyezett alaptőkéjét meg kell emelni, a megemelt alaptőke részvényeinek jegyzését az alábbi feltételek szerint kell biztosítani:
         1.   Az engedélyezett alaptőke megemelése
         
                     a)
                  
                  
                     A Bank engedélyezett alaptőkéjét – a hatálybalépésnek e határozat 4. bekezdése (a) pontjában meghatározott napján – 900 000 darab, egyenként 10 000 EUR névértékű, a 3. bekezdés szerint visszaváltható részvénnyel megemelik.
                  
               
                     b)
                  
                  
                     Az e határozattal engedélyezett részvényekből az egyes tagok által a hatálybalépést közvetlenül megelőzően jegyzett részvények legfeljebb 42,857 %-ának (1) megfelelő, lefelé kerekített egész számú lehívható részvényt jegyzésre bocsátanak a tagok részére e határozat 2. bekezdésének megfelelően.
                  
               
                     c)
                  
                  
                     Az e határozattal engedélyezett, annak 2. bekezdése szerint nem lejegyzett lehívható részvényeket az új tagok kezdeti jegyzésére és az egyes tagok jegyzésének különleges emelésére kell elkülöníteni a Kormányzótanács által a Bank létrehozásáról szóló megállapodás 5. cikkének (2) és (4) bekezdése alapján adott esetben hozott döntésnek megfelelően.
                  
               2.   Részvényjegyzés
         
                     a)
                  
                  
                     A tagok legfeljebb a tőkeemelés hatálybalépését közvetlenül megelőzően általuk birtokolt számú részvény 42,857 %-ának megfelelő, egész számú lehívható részvényt jegyezhetnek, névértéken. Az ilyen részvényjegyzésre az e határozatban megállapított feltételek szerint kerül sor.
                  
               
                     b)
                  
                  
                     Az e határozat alapján a részvényjegyzésben részt venni kívánó tagok 2011. április 30-ig, vagy adott esetben az Igazgatótanács által 2011. április 30-ig meghatározott ennél későbbi időpontban, de legkésőbb 2011. december 31-ig a Bank által elfogadhatónak tekintett formában a Banknál letétbe helyezik az alábbi dokumentumokat:
                     
                                 i.
                              
                              
                                 a tőkejegyzésről szóló okiratot, ami alapján a tag lejegyzi az okiratban meghatározott számú lehívható részvényt;
                              
                           
                                 ii.
                              
                              
                                 felhatalmazást, ami alapján a tag igazolja, hogy minden szükséges jogi és egyéb belső eljárást teljesített ahhoz, hogy a tőkejegyzésben részt vehessen; valamint
                              
                           
                                 iii.
                              
                              
                                 kötelezettségvállalást arra vonatkozóan, hogy a tag a fenti intézkedésekről a Bank kérésének megfelelő értesítést ad.
                              
                           
               
                     c)
                  
                  
                     A tőkejegyzésről szóló okiratok a hatálybalépés napján válnak hatályossá, és ezáltal a tőkejegyzés ekkortól, vagy – amennyiben ez a későbbi – attól az időponttól tekinthető teljesítettnek, amikor a Bank értesíti a tőkejegyzésben részt vevő tagot, hogy az adott tag által e határozat 2. bekezdésének b) pontja szerint letétbe helyezett dokumentumokat a Bank kielégítőnek találta.
                  
               
                     d)
                  
                  
                     Amennyiben a Bank számára kielégítő dokumentumokat a hatálybalépés napjáig az e határozat 4. bekezdésének a) pontjában meghatározott összmennyiség jegyzésére vonatkozóan nem helyezték letétbe, akkor az Igazgatótanács – e határozat egyéb rendelkezéseitől eltérve – a tagok által már letétbe helyezett tőkejegyzési okiratokat és a bennük foglalt jegyzéseket azonnal hatályosnak nyilváníthatja, feltéve, hogy az Igazgatótanács megítélése szerint ez az intézkedés szolgálja a legjobban a Bank működési érdekeit, továbbá ha a már letétbe helyezett, illetve a belátható jövőben – az Igazgatótanács megítélése szerint – várhatóan letétbe kerülő okiratok által lefedett tőkejegyzés együttes összege kellőképpen közel van az említett 4. bekezdés a) pontjában meghatározott részvény összmennyiségéhez.
                  
               3.   Visszaváltás
         
                     a)
                  
                  
                     Az e határozat által engedélyezett részvényeket a CRR4 időszak leteltével, a 3. bekezdés alábbi rendelkezéseinek függvényében és azoknak megfelelően a Bank költségmentesen visszaváltja az alábbiak szerint.
                  
               
                     b)
                  
                  
                     A 3. bekezdés további rendelkezéseinek figyelembevételével a lehívható részvényeket vagy azok egy részét a 2016-os éves ülést közvetlenül követő napon visszaváltják. A visszaváltásra kerülő részvények számát a CRR4 időszak végén rendelkezésre álló fel nem használt lehívható tőke alapján – ha van ilyen – elfogadott képlet (a továbbiakban: az elfogadott képlet) alkalmazásával kell kiszámítani, a CRR4 időszak végére előírt 87 %-os tőkefelhasználási mutatóhoz viszonyítva. A számításnál a fel nem használt lehívható tőke – ha van ilyen – a 90 000 000 000 EUR és az ([„A” 87 %-a] – „B”) különbség közül a kisebbik összeg, ahol:
                     
                                 i.
                              
                              
                                 „A” a Banknak a CRR4 időszak végén rendelkezésre álló tehermentes jegyzett tőkéjének, tartalékainak és többleteinek az együttes összege; és
                              
                           
                                 ii.
                              
                              
                                 „B” a Banknak a CRR4 időszak végén meglévő forgóeszközeinek együttes összege.
                              
                           Az elfogadott képlet alapján visszaváltandó részvények – ha vannak ilyenek – számának megállapításához a fenti összeget el kell osztani a részvények névértékével (10 000 EUR). (2)
                     
                  
               
                     c)
                  
                  
                     A részvényeknek e határozat alapján történő visszaváltása azzal a feltétellel történik, hogy a visszaváltást követően a megállapodás vonatkozó rendelkezéseit (pl. a 12. cikkben előírt arányokat) továbbra is betartják; a Bank kötelezettségeinek teljesítésére nem hívtak le a lehívható részvényekből (a megállapodás 6. cikkének (4) bekezdése és 17. cikke); és nem döntöttek a Bank műveleteinek esetleges beszüntetéséről (a megállapodás 41. cikke és 42. cikkének (2) bekezdése).
                  
               
                     d)
                  
                  
                     A 2015-ös éves ülést közvetlenül megelőző időszakban:
                     
                                 i.
                              
                              
                                 a 2011–14-es adatok, illetve a 2015-re vonatkozó megalapozott előrejelzések alapján a Bank menedzsmentje értékelést készít a Bank pénzügyi helyzetéről és a CRR4 időszak végéig várhatóan meghatározó gazdasági körülményekről – ideértve különösen a gazdasági teljesítmény, a beruházások, a bankrendszerek és a nemzetközi tőkepiacok fejleményeit –, majd megfelelő konzultációkat folytat az Igazgatótanáccsal;
                              
                           
                                 ii.
                              
                              
                                 az alább leírt két határozat tervezetével együtt az Elnök jelentéstervezetet nyújt be a Kormányzótanácsnak;
                              
                           
                                 iii.
                              
                              
                                 az első határozatban megállapítják az alábbiak szerint visszaváltandó részvények számát: (x) amennyiben nincs fel nem használt lehívható tőke, amire az elfogadott képletet alkalmazni lehet, akkor az elfogadandó határozat megállapítja, hogy az elfogadott képlet alkalmazása alapján nem kerül sor részvényvisszaváltásra; (y) amennyiben van fel nem használt lehívható tőke, amire az elfogadott képletet alkalmazni lehet, továbbá a Bank pénzügyi helyzete és a meghatározó gazdasági körülmények lehetővé teszik, hogy az elfogadott képletet kiigazítás nélkül lehessen alkalmazni, akkor az elfogadandó határozat megállapítja, hogy egy meghatározott számú – az elfogadott képlet alkalmazásával adódó maximális számú – részvényt váltanak vissza; vagy (z) amennyiben van fel nem használt lehívható tőke, amire az elfogadott képletet alkalmazni lehet, a Bank pénzügyi helyzete és a meghatározó gazdasági körülmények értékelése alapján viszont az elfogadott képletet nem lehet alkalmazni, az elfogadandó határozat megállapítja, hogy egy bizonyos számú – az elfogadott képlet alkalmazásával adódó maximális számú részvénynél kevesebb – részvényt váltanak vissza, ami akár azt is jelentheti, hogy egyetlen részvényt sem váltanak vissza;
                              
                           
                                 iv.
                              
                              
                                 a 3. bekezdés e) vagy f) pontjával összhangban a második határozat azon lehívható részvények visszaváltásának folyamatáról rendelkezik, amelyeket a CRR4 időszak végét követően nem váltottak vissza;
                              
                           
                                 v.
                              
                              
                                 a Kormányzótanács eljárási szabályzatától eltérve, és a Kormányzótanácsnak a megállapodás 24. cikke szerinti hatáskörei sérelme nélkül, a lehívható részvények visszaváltásának kérdését felveszik a Kormányzótanács 2015-ös éves ülésének napirendjére, a jelentést tanulmányozás, a határozatokat elfogadás céljából a Kormányzótanács elé terjesztik;
                              
                           
               
                     e)
                  
                  
                     A 2015-ös éves ülésén a Kormányzótanács a szavazáson részt vevő tagok szavazati hányadának többségével dönt az első határozatról. Amennyiben ez a többség nem fogadja el az első határozatot, a visszaváltandó részvények száma – ha van ilyen – az elfogadott képlet alkalmazása alapján adódó maximális számú részvénynek fog megfelelni, minden esetben figyelemmel a 3. bekezdés f) pontjában foglalt alábbi rendelkezésekre is.
                  
               
                     f)
                  
                  
                     Amennyiben a Bank aktuális pénzügyi helyzete és a CRR4 időszak végén meghatározó gazdasági körülmények lényegesen eltérnek a menedzsment által 2015-ben az Igazgatótanács számára adott előrejelzésektől, hasonló eljárásban sürgősen új határozatot kell a Kormányzótanács elé terjeszteni, hogy ugyanilyen többség által a 2016-os ülésen vagy azt megelőzően elfogadja azt.
                  
               
                     g)
                  
                  
                     Egy meghatározott számú lehívható részvény visszaváltásáról a 3. bekezdés fenti e) vagy f) pontjával összhangban hozott határozat hatálybalépését követően, az e határozat alapján lehívható részvényeket jegyző tagok e részvényeiket vagy azok egy részét az ilyen részvényekből meglévő részesedésük arányának megfelelően átadják a Banknak, a visszaváltott lehívható részvényeket a visszaváltás napján automatikusan törlik, ami által a Bank engedélyezett tőkéje – a Kormányzótanács további határozatának szükségessége nélkül – lecsökken.
                  
               
                     h)
                  
                  
                     A 2015-ös éves ülésén a Kormányzótanács a szavazáson részt vevő tagok szavazati hányadának többségével dönt a második határozatról.
                  
               4.   Hatálybalépés és egyéb rendelkezések
         
                     a)
                  
                  
                     E határozat alkalmazásában a hatálybalépés napja azt a legkésőbb 2011. április 30-i, vagy az Igazgatótanács által meghatározott ennél későbbi, de legkésőbb 2011. december 31-i időpontot jelöli, amikor a Bank számára elfogadható, összesen legalább 450 000 (3) lehívható részvény jegyzéséről rendelkező dokumentumokat e határozat 2. bekezdése b) pontjának megfelelően letétbe helyezték.
                  
               
                     b)
                  
                  
                     E határozat rendelkezéseinek figyelembevételével, a megállapodás rendelkezései értelemszerűen alkalmazandók az e határozat által engedélyezett lehívható részvényekre és az e határozat által teljesített jegyzésekre, mintha ezek a részvények a Bank kezdeti alaptőkéjének részei lennének, illetve mintha ezek a jegyzések a kezdeti alaptőke jegyzései, a fizetések pedig a kezdeti alaptőke jegyzései utáni fizetések lennének.
                  
               
            (elfogadva 2010. május 14-én)
         
      
      
         (1)  A befizetett tőke megemelését követően a Bank engedélyezett alaptőkéje 21 milliárd EUR lesz. A 9 milliárd EUR-s tőkeemelés 42,857 %-kal emeli meg az engedélyezett alaptőkét; azaz a tagok a tőkeemelés jóváhagyásának pillanatában meglévő részesedésük 42,857 %-ának megfelelő mennyiségű részvény jegyzésére lesznek jogosultak, változatlanul hagyva így a részesedési összetételt.
      
         (2)  Az elfogadott képlet alapján, ha a Bank forgóeszközei elérik legalább a tehermentes jegyzett tőke, a tartalékok és többletek összegének 87 %-át, akkor a fel nem használt lehívható tőke összege nulla.
      
         (3)  Az újonnan engedélyezett lehívható részvények 50 %-a.